Maa Sõprade Organisatsioon

Maa Sõprade Organisatsioon on rahvusvaheline organisatsioon, mis koondab inimesi üle kogu maailma, et lahendada nii kohalikke kui ülemaailmseid keskkonnaprobleeme. Tegemist on mittetulundusliku organisatsiooniga, mida rahastavad valitsused, liikmesorganisatsioonid ja fondid.

Maa Sõprade Organisatsioon sai alguse neljast organisatsioonist, mis asusid eri riikides ning tänaseks on liikmeks astunud üle 70 organisatsiooni üle kogu maailma.

Organisatsioon kasutab üleskutsete, uudiste ja kampaaniate ning liikumiste levitamiseks meediaplatvormi Real World Radio, mis sai alguse raadiona aastal 2003.

Mõned suuremad probleemid, millega Maa Sõprade Organisatsioon tegeleb, on näiteks metsade hävitamine, globaalne kliima soojenemine ja selle tagajärjed, sooline võrdõiguslikkus ja toidu võrdne kättesaadavus.

Maa Sõprade Organisatsiooniga saab liituda vaid üks organisatsioon riigi kohta. Eestis on selleks organisatsiooniks Eesti Roheline Liikumine.

 Ajalugu 
Maa Sõprade Organisatsioon asutati 1971. aastal nelja eri riikides asuva organisatsiooni ühise otsuse tulemusena. Asutajad pärinesid Rootsist, Prantsusmaalt, Ameerika Ühendriikidest ja Suurbritanniast. 1986. aastaks oli organisatsiooniga liitunud 31 gruppi, kes kogunesid iga-aastasele üldkoosolekule (Annual General Meeting ehk AGM), et arutada keskkonnaprobleemide üle.

2024. aasta seisuga on Maa Sõprade Organisatsiooniga liitunud 73 gruppi ning maailma eri osades asuvad grupid kuuluvad erinevatesse Maa Sõprade Organisatsiooni harudesse. Maa Sõprade Organisatsiooniga saab liituda vaid üks organisatsioon riigi kohta.

 Real World Radio 
Real World Radio on Maa Sõprade Organisatsiooni kommunikatsioonivahend, mis kajastab keskkonna- ja ka sotsiaalseid liikumisi. RWR loodi 2003. aastal ning see edastab uudiseid inglise ja hispaania keeles. Real World Radio on alates 2018. aastast meediaplatvorm, mis pakub lisaks raadiosaadetele ka videoid, fotosid ja muud asjakohast sisu. Samuti tehakse koostööd teiste organisatsioonidega, et juhtida tähelepanu probleemidele, näiteks kliimakriisile. Samuti kajastab Maa Sõprade Organisatsioon pidevalt aktuaalsete probleemidega seotud arenguid ja üritusi, näiteks ÜRO plastikuleppega seotud uudiseid. 

RWR juhtlause on “Voices are action.”

 Tegevus 
Suurimad ja aktuaalseimad probleemid, millega Maa Sõprade Organisatsioon tegeleb, on kliimakriis, sooline võrdõiguslikkus, kvaliteetse ja kohaliku toidu kättesaadavus (suveräänsus), metsade ja elurikkuse hävimine ning maailmas hetkel toimivate süsteemide muutmine. Maa Sõprade Organisatsiooni arvates tuleb nii sotsiaalse kui ka keskkonna jätkusuutlikkuse tagamiseks ekstreemselt muuta maailma ühiskondlikku korraldust.

 Metsad ja bioloogiline mitmekesisus 
Pooled maailma metsadest on inimtegevuse tõttu kadunud ning bioloogilist mitmekesisust vähendavad veelgi näiteks põllumajanduse tagajärjel saastunud vesi ja tarbimise pidev kasv.

Üheks lahenduseks on anda põliselanikele tagasi kontroll nende maa üle, et kaitsta allesolevaid metsi raadamise eest. Erinevad projektid, praktikad ja konventsioonid, näiteks ÜRO elurikkuse konventsioon ning Maa Sõprade Organisatsiooni tehtav teavitustöö ja koostöö põliselanike kogukondadega aitab probleemi lahendamisele kaasa.

 Kliimakriis 
Fossiilkütuste põletamise tagajärjel tekkinud kasvuhoonegaaside tõttu on Maa kliima märgatavalt soojenenud. Üheks tagajärjeks on ekstreemsed ilmastikunähtused. Maa Sõprade Organisatsiooni arvates on valitsustel suur roll kliimakriisi probleemile jätkusuutlike lahenduste väljatöötamisel.

Üks viis kliimakriisi aeglustamiseks on täielik loobumine fossiilkütustest ning nende asemel taastuvate ja loodussõbralike kütuste/energialiikide kasutuselevõtt, mis on inimestele võrdselt kättesaadav. 

Maa Sõprade Organisatsioon võitleb muuhulgas ka selle eest, et sulgeda tuumaelektrijaamad näiteks New Yorgi osariigis. Kuigi peale Indian Point'i tuumajaama sulgemist tõusis New Yorgi osariigi tekitatav kasvuhoonegaaside hulk märgatavalt. Maa Sõprade Organisatsioon töötab praegu selle nimel, et sulgeda üks New Yorgi järelejäänud tuumajaamadest – Diablo Canyon'i tuumajaam. Peamisteks põhjusteks on veesaaste ja võimalik radioaktiivsete jäätmete leke, juhul kui peaks toimuma maavärinaid.

 Süsteemide muutmine 
Maa Sõprade Organisatsioon usub, et planeet Maa ja seeläbi kogu inimkonna saab päästa, kui muuta maailmas praegu toimivaid süsteeme, näiteks majandust, aga ka meie suhtumist meid ümbritsevasse loodusesse. Paremate süsteemide loomiseks on vaja, et inimesed mõistaksid probleemide tõsidust ning inimeste ja looduse heaolu tõuseks taas prioriteediks ning kasum ei oleks keskkonnast olulisem.

 Maa Sõprade Organisatsioon Eestis 
Eestis on Maa Sõprade Organisatsiooniga liitunud Eesti Roheline Liikumine. Maa Sõprade Organisatsioon aitab Eesti Rohelisel liikumisel lahendada probleeme viies valdkonnas: transport, noored, vesi, energia ja jätkusuutlik tarbimine. Eesti Roheline Liikumine on vabatahtlikest koosnev mittetulundusorganisatsioon ning on aidanud korraldada mitmesuguseid üritusi, mis aitavad kaasata ühiskonnaliikmeid keskkonna ja sotsiaalsete probleemide lahendamisesse.

 Viited 

 Välislingid 
 Koduleht

Kategooria:Rahvusvahelised organisatsioonid